40. ΑΠΟΦΑΣΙΣ ΥΠΟΥΡΓΟΥ ΟΙΚΟΝΟΜΙΚΩΝ Αριθ. 298135 της 23/30 Οκτ. 1947  (ΦΕΚ Β΄ 164) Περί καταβολής των υπέρ Μετοχικών Ταμείων και των Ταμείων Προνοίας και Αλληλοβοηθείας παγίων κρατήσεων εις βάρος των υπαλλήλων και στρατιωτικών κλπ. Εκυρώθη δια του άρθρ. 1 παρ. 21 Α.Ν. 913/1949. ΄Εχοντες υπ’ όψει τας υφισταμένας δυσχερείς δημοσιονομικάς συνθήκας αίτινες επιβάλλουσι την περιστολήν των δαπανών του Κρατικού Προϋπολογισμού και εξεύρεσιν πόρων ενισχύσεως αυτού, αποφασίζομεν: ΄Αρθρ.1.-1.Από 1/11/1947, αι υπέρ των Μετοχικών Ταμείων Πολιτικών υπαλλήλων, Στρατού, Ναυτικού, Αεροπορίας, των Ταμείων Προνοίας Δημοσίων Υπαλλήλων, Αρωγής και Αλληλοβοηθείας του Προσωπικού ΤΤΤ. Αλληλοβοηθείας Στρατού, Ναυτικού και Αεροπορίας, Αρωγής Αξιωματικών Χωροφυλακής και Αλληλοβοηθείας Οπλιτών Χωροφυλακής πάγιαι κρατήσεις επί των αποδοχών των εις αυτά ησφαλισμένων δημοσίων υπαλλήλων και στρατιωτικών, βαρύνουσι τους εις τα Ταμεία ταύτα ησφαλισμένους υπαλλήλους και στρατιωτικούς, παρακρατούμεναι εκ των αποδοχών αυτών, καταργουμένων από της αυτής ως άνω ημερομηνίας των διατάξεων του άρθρ. 10 του Νόμ. 200/1943, ως αύται ετροποποιήθησαν και συνεπληρώθησαν μεταγενεστέρως. 2.Δια διαταγών ημών, προκειμένου περί των Ασφαλιστικών Ταμείων των Πολιτικών Υπαλλήλων και ημών και των αρμοδίων Υπουργών προκειμένου περί των Ταμείων των Στρατιωτικών εν γένει, καθορισθήσονται αι λεπτομέρειαι της εφαρμογής της παρούσης. ΄Αρθρ.2.-(Από 1 Νοεμ. 1947, το τίμημα των εκποιουμένων παρ’ οιασδήποτε πολιτικής, ή στρατιωτικής αρχής πράγματος, αντικειμένου ή είδους του δημοσίου αχρήστου ή μη αποτελεί έσοδον του Προϋπολογισμού, καταργουμένης πάσης αντιθέτου διατάξεως οριζούσης ότι το τίμημα τούτο περιέρχεται ως πόρος των Μετοχικών Ταμείων Πολιτικών Υπαλλήλων, Στρατού, Ναυτικού, Αεροπορίας, Ταμιευτηρίου ή άλλου τινός ειδικού Ταμείου ή Οργανισμού). Η παρούσα κυρωθήσεται δια Νόμου. Η εφαρμογή του άρθρ. 2 ανεστάλη δια των υπ’ αριθ. 901/1949 και 1235/1950 πράξεων Υπ. Συμβ. κυρωθεισών δια του Α.Ν. 1842/1951. 